Papersnake/gushiwen huggingface dataset:
谢吴司户寄舂陵四石
周紫芝（宋代）

何年山崭岩，化作龙起伏。安得挽天河，著龙吐飞瀑。
送令狐揆南游
宋庠（宋代）

楚泽离愁不避春，柳梢梅萼送行人。
绿波易荡销魂水，紫陌难遮拂面尘。
道困秦仪犹掉舌，歧多杨阮始沾巾。
剑缑髀肉无穷恨，羞向耕畴独问津。
闻晓角
赵湘（宋代）

一声初起晓光浮，吟笛啼猿亦暗羞。
清动月华犹满树，冷呼山暗欲归楼。
时萦别馆侵灯过，偶带凉飔入梦流。
谁会酒醒倾耳听，近来沙塞不吹秋。
理宗朝享三首 其一 皇帝升降用《乾安》。
郊庙朝会歌辞（宋代）

于皇祖宗，清庙奕奕。威灵在天，不显惟德。垂裕鸿延，诒谋燕翼。

孝孙格斯，受祉罔极。
秋夜雨·晚来小雨鸣檐角
吴潜（宋代）

晚来小雨鸣檐角。又还烟障云幕。四明窗透荡，渐夜永、綀衫轻幕。候虫但要吟教老，不管人、老欠欢乐。闲看烛花尽落。浮世事、转头成昨。
赠别青霞炼师
陈吾德（明代）

旧约名山共息机，年来真得遂初衣。秋高邺下双凫至，岁晏辽东一鹤归。

袖里龙文人罕识，枕中鸿宝世全稀。丹成且莫冲霄去，还记江门有钓矶。
浪淘沙 寄外
曹慎仪（清代）

往事怕思量。易断离肠。卷帘又见燕归梁。闻说岭梅春信早，谁寄江乡。

愁系柳丝长。无意寻芳。琐窗整日懒添香。一任庭花开复落，风雨凄凉。
天街晓望
胡宿（宋代）

长乐才闻一叩钟，百官初谒未央宫。金波穆穆沙堤月，

玉树琤琤上苑风。香重椒兰横结雾，气寒龙虎远浮空。

嗟余索米无人问，行避霜台御史骢。
衢学讲堂更名时心和贰车韵车韵五首
袁甫（宋代）

莫道今人不古如，分明气象鲁之洙。
坤爻六二知何义，试叩胶庠学易徒。
绍兴送妻弟任县尉归邵武二首 其二
项安世（宋代）

场屋追兄弟，闺门托妇壬。传家深属契，为客细论心。

何物尉乃勇，所居官不侵。相期爱蜩甲，突兀看穹林。
再和廷迈
洪咨夔（宋代）

步障晴丝夹道青，土桥石磴向西坰。
李乌奴宅空怀古，武阿婆祠懒乞灵。
杜宇一声犹客路，白云万里是亲庭。
只应江水知人意，东下何曾半息停。
金陵杂兴二百首
苏泂（宋代）

表里江淮四十州，稍回饥盗事田畴。
得公数十分天下，庶矣斯民疾痛瘳。
龙渊放龟
张穆（明代）

神物安所处，固知非凡喧。具仅方寸质，顾视灵气存。

静观万物性，有志安可樊。北山高千仞，滀泄无尽源。

携之入众壑，独此纷潺湲。菖蒲碧茸茸，奇瀑相飞翻。

龟动怀袖中，欲语不得言。心知意有在，纵之情所敦。

仆子痴顾惜，追叹不复援。浮沉下喷薄，矫首若弗谖。

相期荷叶上，莫重一时恩。
夏至日北涧自留坐怀一二知己
徐贲（元代）

日午步屧去，行循北涧浔。解衣因坐久，对此嘉树林。

虽无薰风至，微凉满芳阴。况兹涧中水，汪然澄我心。

白鸥自荡漾，黄鸟有好音。我有一樽酒，欲酌还停斟。

安得携朋俦，于焉共清吟。
锦瑟
李商隐（唐代）

锦瑟无端五十弦，一弦一柱思华年。
庄生晓梦迷蝴蝶，望帝春心托杜鹃。
沧海月明珠有泪，蓝田日暖玉生烟。
此情可待成追忆，只是当时已惘然。
青门怨
佚名（宋代）

月痮烟景。远思孤影。旧梦云飞，离魂冰冷。脉脉恨满东风。对孤鸿。翠珠尘冷香如雾。人何许。心逐章台絮。夜深酒醒烛暗，独倚危楼。为谁愁。
九日顾迂客雷阮徒招集吴山登高用昌黎人日城南登高韵
魏儒鱼（清代）

令序恣间寻，吴人雅好弄。微风况暄和，次帽不觉冻。

群贤欣华至，夙饶济胜用。飞步蹑崚嶒，惭余未能从。

彦先载酒来，次宗辄与共。相携升仙槎，空阔随目送。

石湖晚更平，绿净绝攒葑。白发演《霓裳》，遏云声四纵。

方罄卜夜欢，兹游讵倥偬。词客一流连，山灵亦增重。
又以永锡难老为韵 其二
刘一止（宋代）

倚公芸香阁，今古压紬绎。付公铜虎符，利疚稔更历。

帝曰我此贤，储作国柱石。俾尔寿而富，一一天所锡。
岁暮舟次荆州呈李尧俞
冯时行（宋代）

肃霜闻渡雁，湖海发归舡。
烟树开吴泽，风帆尽楚天。
经过成往事，信宿是明年。
诗句随元礼，云山共一天。
长歌行
黄文雷（宋代）

君不见游尘着空生九州，人其中间悬两眸。
杨花化萍无根蒂，风消水长东西流。
红南下湿人易老，过尽岁年还草草。
长留白日照人间，榆柳浮生转枯槁。
扑纹带绕千花黄，青娥攒眉眉细长。
莫言一尊千万寿，乃翁身命属渠手。
长安城中鬼笑人，水底纸钱能不朽。
今人不见古人心，古人不见今人事。
天上若无长生人，即是古人都尽死。
金凫银雁满江湖，神光夜夜开黄垆。
年经月纬三百卷，平生欲作何人书。
古人去去留不得，我些古人三太息。
今人莫诧山石近视眼，更后十年人不识。
嘉靖庚寅辽左有洪沟之败作悲洪沟
周祚（唐代）

义州之兵宿雄武，老者缚牛壮扼虎。
生来苦战无复畏，骑马杀胡安足数。
五月边陲月正生，胡人杀人声彻城。
可怜郭家两兄弟，提刀逐胡天始明。
狼山何高不可陟，洪沟之深深莫测。
帐下诸人尽爱死，见贼仍多相向泣。
当时实失主将谋，二千精锐同时休。
血作沟中水流赤，胡人歌唱来边头。
胡人争骑义州马，日日来牧长城下。
天生不有陈将军，洪沟之败难复闻。
和内游惠山
倪灿（清代）

春风同试二泉茶，沁鼻香生隔涧花。竹几藤床清且雅，果然胜地不繁华。
寿太师益公 其七
洪适（宋代）

六龙斋洁疑圆坛，百辟奔趋列后先。华发都人惊未见，一门两使并貂蝉。
满江红（四首并和实之）
刘克庄（宋代）

往日封章，曾耸动、君王颜色。今似得、三闾公子，四明狂客。古不能箝言者口，天方欲寿中朝脉。算人间、岂有病无医，须针石。

年冉冉，袍犹碧。心耿耿，头先白。笑臣舒迂缓，臣山愚直。拂袖归来羞炙手，望尘拜了难伸膝。把富春濑与首阳山，图斋壁。
忆江南
贺铸（宋代）

九曲池头三月三。柳毵毵。香尘扑马喷金衔。涴春衫。
苦笋鲥鱼乡味美，梦江南。阊门烟水晚风恬。落归帆。
送总阁学士守秦亭二首 其一
宋庠（宋代）

几日章街认锦鞯，平明颁节抚秦汧。严庐侍从宣劳久，郤府诗书得帅贤。

彀骑千蹄嘶陇月，城笳三叠破羌烟。宾簪自古从军乐，别梦空随使幕莲。
杏花
吴融（唐代）

粉薄红轻掩敛羞，花中占断得风流。
软非因醉都无力，凝不成歌亦自愁。
独照影时临水畔，最含情处出墙头。
裴回尽日难成别，更待黄昏对酒楼。
霞山叶学谕家梅下饮二首
袁说友（宋代）

岁阑何地看梅花，霜日新晴晚更嘉。
古观去寻寒士屋，山园来近旧人家。
香传细密闻仍久，影倒高深落又斜。
同是溪南閒澹者，暂时相赏醉无哗。
人日
俞德邻（宋代）

人日吟窗涤砚尘，探官擘茧笑乡邻。山人雅爱终南径，诗客空怀渭北春。

誉毁盖棺犹未了，勋名看镜不须频。从今好是支离卧，有客问余方负薪。
西湖十咏为李载章题 其七 两峰出云
张宁（明代）

南峰云乍晴，北峰云欲雨。中有化霖人，高眠两峰里。
是日大雪际晚复晴月色辉映尤为可喜偶成数句
吴芾（宋代）

满城着地折红莲，天使今宵乐事全。
已是雪中千里白，更兼月色十分圆。
胡为佳客犹辞醉，正恐明年未必然。
我欲乞身归去也，悬知此酒是离筵。
别沈素庭
郭肇（清代）

大雅久不作，风尘吾所怜。相思隔秋水，一别暗遥天。

海上瑶琴感，人间宝剑篇。漫游成底事，秦望正苍然。
端溪大水歌 其四
卢原（明代）

银台金阙郁岧峣，白浪如山怅未消。十里平湖千里月，几时重整木兰桡。
冬日梅窗书事四首 其二
朱淑真（宋代）

爱日烘檐暖似春，梅花描摸雪精神。
清香未寄江南梦，偏偏幽闲独睡人。
宋玉
李商隐（唐代）

何事荆台百万家，惟教宋玉擅才华。楚辞已不饶唐勒，

风赋何才让景差。落日渚宫供观阁，开年云梦送烟花。

可怜庾信寻荒径，犹得三朝托后车。
山居杂诗九十首
曹勋（宋代）

卜居得幽胜，景物无升沉。
峰峦环郛郭，松竹排园林。
时时破寂寥，悠悠赖鸣禽。
於焉自有得，天籁皆余音。
杂体诗 奉詶鲁望夏日四声四首 平去声
皮日休（唐代）

怡神时高吟，快意乍四顾。村深啼愁鹃，浪霁醒睡鹭。

书疲行终朝，罩困卧至暮。吁嗟当今交，暂贵便异路。
检校草堂花事
潘观保（清代）

石壁藤萝引蔓斜，茅堂终日对烟霞。剪裁入格疏疏柳，幽静宜烟澹澹花。

圃有余闲添竹石，诗成杂咏半田家。山厨供馔多风味，更喜邻翁饷笋芽。
青玉案·青螺江上梅花暮
佚名（宋代）

青螺江上梅花暮。有姑射、神仙侣。剩把明珠倾满斛。老仙源委，玉妃风韵，真是欺蛮素。彩鸾齐跨山中去。浑似天台旧时路。试问风流春几许。芳心嫩叶，如今时候，好景才三五。
念奴娇（送李士举）
曹勋（宋代）

公家世德，建凌烟勋业，中兴长策。三十年来，皆帝扆殊选，金瓯名迹。眷倚江南，澄清一道，遴柬惟公得。西清严秘，龙光高动奎壁。

深殿衣惹天香，皇华原野，接萧萧秋色。六筦均输行奏课，唐室家声皆识。老我相逢，萍蓬飘转，晚景俱头白。西山南浦，溯风衰泪横臆。
结庐
刘攽（宋代）

结庐东城下，适当车马路。开门阅过客，扰扰不知数。

客或为我欢，客或不我顾。欢我我不惊，去我我不慕。

俛仰各异怀，音容暂逢迕。照影清水中，默然不相语。

魂交夕梦间，昔昔已复寤。薄厚何从生，善恶非有素。

寄语朝市人，知余养生趣。
留别显父且约相见于南阳
邹浩（宋代）

风帆催我上轻舟，不得追陪自在游。山路马蹄新雨霁，早来携手百花洲。
偶倚
柴随亨（宋代）

西风独凭阑干处，可是愁中鬓易华。
老木不生秋后叶，孤灯空结夜来花。
中原落日无归雁，故国青山有去鸦。
欲向清尊消旧恨，路迷行客正思家。
朔日邑送薪盈庭感而有赋 其一
王世贞（明代）

匏系何烦惜，膏明也并烧。积时甘在下，炊后始知劳。
周伯宁春晴江岫图为吕仲善题
苏伯衡（明代）

尚书襟怀绝潇洒，挥毫往往凌董马。
平生一笔颇自珍，数尺新图为君写。
齐山遥接吴山青，碧波万顷孤帆征。
东风绿遍汀洲草，总是歧亭离别情。
一向江南一江北，离情浩荡嗟何极。
正如江上之碧波，纵有井刀那剪得。
当时已足令心愁，如今况复隔罗浮。
掩图却上高台望，但见远海连天流。
暮归朝出谁与侣，蜃雾蛮烟结凄楚。
木棉花落鹦鹉飞，苦竹丛深鹧鸪语。
寄谢师直
梅尧臣（宋代）

忆同仲春月，冒雨过穰亭。
聊酌山酒别，独吟夜灯青。
明朝上岭路，群岫张云屏。
忽入川谷秀，固非平生经。
绿竹间红萼，紫藤垂千扃。
春塘水决决，野老发星星。
田父相与至，里言尚可听。
始闻丹砂岑，遂识五垅形。
傍瞻禹汤迹，竞信庙貌灵。
邀我陟巉巉，宿雾方冥冥。
暗沾衣裘湿，时袭草木馨。
栋宇敞绝顶，牲酒列幽亭。
竹杯占祸福，巫锦醉一咛。
日晏别云外，月出至近垧。
仆夫疲不进，鞭策无暂停。
我马忽颠坠，君心同鶺鴒。
再驾体无伤，扣关烛已荧。
自兹期莫逆，未契心所铭。
匆匆操行袂，泛泛如水萍。
今来各一方，安得且醉醒。
使君馈食戏少蒙教授
陈棣（宋代）

朝来食指非常动，果报兵厨已割烹。
醇德且我从事酒，珍庖特异小人羹。
虎头食肉方灰念，羊脚蹴蔬应震惊。
归遗细君真得计，随缘灯火任卿卿。
题馀杭
张祜（唐代）

四回山一面，台殿已嵯峨。中路见山远，上方行石多。

天晴花气漫，地煖鸟音和。徒漱葛仙井，此生其奈何。
岁晚出城
杨万里（宋代）

温饱能消底，奔忙自作痴。平生脚已茧，今日鬓将丝。

山刻霜馀骨，梅临水底枝。只嫌长落莫，不道许幽奇。
临江仙
程大昌（宋代）

夹路传呼杳杳，垂腰印绶累累。万般荣贵出丹枝。遥知心乐处，椿畔桂当时。

酒到芳春偏弄色，轻黄泛滟鹅儿。大为行乐使堪书。醉来花下卧，便是习家池。
杨帅二首
项安世（宋代）

更须石叟共甘公，酌得民言帝自同。
四海人才容接里，百城生聚抚摩中。
似闻圣世开皇极，欲倚名贤镇士风。
看把璇玑扶大运，久于箕翼厚于嵩。
过韩侯岭题壁
袁保恒（清代）

高帝眼中只两雄，淮阴国士与重瞳。项王已死将军在，能否无嫌到考终。
太常引·伤逝
倪瓒（元代）

门前杨柳密藏鸦。春事到桐花。敲火试新茶。想月佩云衣故家。
苔生雨馆，尘凝锦瑟，寂寞听鸣蛙。芳草际天涯。蝶栩栩、春晖梦华。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其七
符锡（明代）

野竹干云上，短墙那更遮。几年霜折荔，一日雨催花。

井脉通瀛海，溪光映若邪。乘閒聊复尔，肃肃免投罝。
次韵四弟以道十二弟叔与法王唱和兼示无斁弟二首 其一
晁补之（宋代）

少时勇游山，说山喜动色。中年谪南方，庐阜得深历。

当时不类谪，忘腰带之适。怪人肝鬲异，破贼喜折屐。

只今窜林下，织衣而耕食。缅怀兹两士，吾宗气相得。

吾春种桃时，子晓寻嵩日。似闻黄面子，为采乌头出。

去年陟岱宗，一士世莫识。天门邀之下，倾倒意已极。

斯人与人异，龙虎两超忽。重寻亦无路，颠雨石崖坼。
六立二首答陈天骥长短句
刘克庄（宋代）

书裙曾累逐客，坠钗能谤酔翁。
宁作经学博士，勿为曲子相公。
弇园杂咏四十三首 其十六 潜虬洞
王世贞（明代）

阴森石欲搏，曲跃津难渡。欲留不敢留，一去一回顾。
夜泊平望终夕不寐三首
杨万里（宋代）

樱桃湖里月如霜，偏照征人寸断肠。
醉里不知家尚远，梦回忽觉路初长。
读史
陆游（宋代）

男子胸中正要奇，立京能立太平基。
君王玉钺无穷恨，千载茫茫谁复知？
熙宁以后祀高禖六首 其六 送神用《理安》。
郊庙朝会歌辞（宋代）

礼奠蠲衷，祭仪竣事。丕拥灵休，蕃衍皇嗣。
题伏龟山北隅
徐铉（宋代）

兹山信岑寂，阴崖积苍翠。水石何必多，宛有千岩意。

孰知近人境，旦暮含佳气。池影摇轻风，林光澹新霁。

支颐藉芳草，自足忘世事。未得归去来，聊为宴居地。
石佛废寺
谢榛（明代）

峡转逢孤寺，庭荒起暮烟。石堂惟有壁，松树不知年。

劫火关尘世，名香断胜缘。登临霜草地，想像雨花天。

何处飞驯鸽，无由见老禅。梵音泉自落，法镜月空悬。

净土还如此，浮生重惘然。门前车马客，谁复问青莲。
征部乐·雅欢幽会
柳永（宋代）

雅欢幽会，良辰可惜虚抛掷。每追念、狂踪旧迹。长祗恁、愁闷朝追。凭谁去、花衢觅。细说此中端的。道向我、转觉厌厌，役梦劳魂苦相忆。
须知最有，风前月下，心事始终难得。但愿我、虫虫心下，把人看待，长似初相识。况渐逢春色。便是有，举场消息。待这回、好好怜伊，更不轻离拆。
经九华山费征君故居
张乔（唐代）

草堂芜没后，来往问樵翁。断石荒林外，孤坟晚照中。

数溪分大野，九子立寒空。烟壁曾行处，青云路不通。
次韵和酬
释惟晤（宋代）

晓过翻经台下寺，与君同谒祖师堂。庭前紫桂叶频脱，石上红梅花正香。

出洞阴云分远影，挂松寒日漏清光。谢公劝饭须无让，不许非时荐茗汤。
书事 其二
谭宗浚（清代）

衮衮鹓鸾又一时，上林阿阁最高枝。朝恩别自求新剑，世事休教覆旧棋。

宛马蒲萄前代略，河鲂杨柳中兴诗。宣光盛烈非难嗣，燮鼎调羹望禹夔。
杂兴十首以贫坚志士节病长高人情为韵
陆游（宋代）

少年喜结交，患难谓可倚；宁知事大谬，亲友化虎兕。
出仕五十年，危不以谗死。
始畏囊中锥，宁取道傍李。
老来多新知，英彦终可喜。
岂以二三君，遂疑天下士。
送建安郑尉
刘克庄（宋代）

路人能说尉，壹似建溪清。
寸锦不携去，束书相伴行。
无心干举将，有面见贤兄。
应笑东阳令，淹留白发生。
与寇赵约丁塘看花寇以疾不赴有诗次其韵
陈师道（宋代）

早年学苦断过从，晚岁逢春意未穷。
欲共元刘争著语，不堪姚魏已随风。
坐无上客席虚左，赠有英词囊不空。
障日长须钓竿手，归来无计驻青骢。
同晏著作饮薛园坐中赋
韩维（宋代）

鄙生秉愚尚，与世实龃龉。寄身轩裳内，懒惰众不数。

朅来西都游，获并丞相府。命驾多从君，载酒即得侣。

洛水南北涯，胜事著自古。名园蔼相望，香刹屹时睹。

最怜薛家溪，架阁在西浒。浑流激石来，知自嵩少雨。

如从柁楼下，夜听潮生浦。采珠樱在盘，剥玉笋登俎。

杂花虽云晚，红白尚可取。兴来倒冠巾，万事一尘土。

想在京辇日，耳目塞如堵。出憎车马喧，坐厌名利语。

幸兹清景对，醉死亦吾所。
东坡先生挽词 其五
释道潜（宋代）

一时英俊附门墉，兄弟从来号两龙。雄辩未饶端木赐，题评肯下郭林宗。

精神烱烱风前鹤，操节棱棱雪后松。无复胜游参杖屦，追云弄月更雍容。
枕上
陆游（宋代）

嗈嗈初听雁南征，喔喔俄闻鸡一鸣。
梦境往来双只堠，宦途兴废短长檠。
何由生计裁能足？不愿人间过取名。
饭软茶甘吾事了，但愁无酒酌公荣。
减字木兰花 题画梨花白燕
吴绡（清代）

绮窗春浅，香熟梨云深小院。斜亸东风，零乱残妆粉半融。

差池并语，剪剪飞来双玉羽。青掩重门，人与花枝总断魂。
【双调】水仙子_归来重整旧
张雨（元代）

归来重整旧生涯，潇洒柴桑处士家。草庵儿不用高和大，会清标岂在繁华？纸糊窗，柏木榻。挂一幅单条画，供一枝得意花，自烧香童子煎茶。
满江红·雨洗新秋
京镗（宋代）

雨洗新秋，遣凉意、驱除残暑。还又是、天孙河鼓，一番相遇。银汉桥成乌鹊喜，金奁丝巧蜘蛛吐。见几多、结彩拜楼前，穿针女。舟楫具，将归去。尊俎胜，休匆遽。被西川七夕，四回留住。此地关心能几辈，他年会面知何处。更倚阑、豪饮莫辞频，歌金缕。
次韵孙向仲自灵隐归馀杭二首 其一
饶节（宋代）

淡月晴风奏晓凉，春回草木被馀香。溪桥村落牛羊散，竹坞人馀桑柘忙。

大树稍疑经枥社，群鸡端恐过尸乡。年来课最何须问，翁媪茅檐话短长。
病起二首
崔道融（唐代）

病起春已晚，曳筇伤绿苔。强攀庭树枝，唤作花未开。

病起绕庭除，春泥粘屐齿。如从万里来，骨肉满面喜。
春晚杂兴十二首
方回（元代）

随分栽蔬复种花，逐时温酒又煎茶。
两儿能售严州屋，便可归来共一家。
谢太守送雪次韵
楼钥（宋代）

一冬祇见晓霜寒，未得飞霙万里看。多谢黄堂赠圭璧，欲从乳窦倚栏干。

檐高安有冰成柱，坐久空馀水在盘。岁晚愿呈三白瑞，要观积玉满林端。
醉书 其二
李彭（宋代）

稚子满林春笋生，残花老境尚多情。潇洒封侯真有自，奇姿未让惑阳城。
九湾坡已蹑绝顶其上又有峰如屏
胡直（明代）

千盘磴道蹑层巅，缥缈还惊碧嶂悬。岂有羽翰生白日，翻怜车毂上青天。

云深岐路曾迷圣，地远村醪正渴贤。此地从来添素发，顿令身世欲长捐。
游狼山
蒋之奇（宋代）

一线横大江，千螺簇层峦。空外飞鸟没，烟中片帆还。
奉和袭美太湖诗二十首 崦里
陆龟蒙（唐代）

山横路若绝，转楫逢平川。川中水木幽，高下兼良田。

沟塍堕微水，桑柘含疏烟。处处倚蚕箔，家家下鱼筌。

騃犊卧新𦬻，野禽争折莲。试招搔首翁，共语残阳边。

今来九州内，未得皆恬然。贼阵始吉语，狂波又凶年。

吾翁欲何道，守此常安眠。笑我掉头去，芦中闻刺船。

余知隐地术，可以齐真仙。终当从之游，庶复全于天。
诗一首
王曙（宋代）

凿龙苍翠照□川，白鸟平芜暮雨閒。
一夕尘襟清似水，潺湲声里□□□。
绝句
邓深（宋代）

兀坐长吟五十诗，怪来几案夜生辉，
胸中锦段明如许，羞得吴娃懒上机。
春日
郑獬（宋代）

树头啼鸟唤眠觉，无数柳绵飞入袍。
乱花绕屋水光动，碧虹漏窗春日高。
乳雀趁飞玉蛱蝶，娇鸦啄落金樱桃。
倚栏正欲破閒闷，听得酒声鸣小槽。
世尊拈花迦叶微笑
释守卓（宋代）

世尊拈花，迦叶微笑。不落宫商，是何曲调。古洞风清，寒潭月皎。

报公知，须晓了，融峰最好音声鸟。
浪淘沙
李曾伯（宋代）

昨夜雨兼风。断送残红。老塞犹自著帘栊。为问香篝人语道，翠被还重。

何处有疏钟。惊起匆匆。惜春休放酒杯空。芳草天涯寒食又，归兴尤酉农。
赋赠玉岩 其一
林颜（宋代）

人在通天第几岩，玉岩形胜最潭潭。三钟攘臂适吾乐，五斗折腰真尔惭。

漫浪著书酬素志，逍遥齐物载清谈。超然此道人知少，人日先生为指南。
题壁
崇圣寺鬼（唐代）

禁烟佳节同游此，正值酴醿夹岸香。

缅首十年前往事，强吟风景乱愁肠。

策马暂寻原上路，落花芳草尚依然。

家亡国破一场梦，惆怅又逢寒食天。
夜雨
杜甫（唐代）

小雨夜复密，回风吹早秋。野凉侵闭户，江满带维舟。

通籍恨多病，为郎忝薄游。天寒出巫峡，醉别仲宣楼。
和汪诚之韵
王炎（宋代）

昏昏未必晦，昭昭未必明。
浑浑未必浊，漻漻未必清。
吾道本自贵，国爵亦可并。
所以鲁素王，但欲比老彭。
嗟予久敛退，用志难峥嵘。
吾友暂蟠蛰，侧耳春雷辍。
韫椟足足岂刖，找鼎肩不頳。
鼓行当擅场，敌者谁为勍。
伫看庆多马，为彼酌兕觥。
下视俗子陋，未识仁者荣。
譬如黄流污，宁涴皎月晶。
相期在无到，所急非小成。
颇恨会遇疏，未免鄙吝生。
大篇何舂容，雅思真和平。
知君培其根，许我撷其菁。
虚静能养心，笃实可存诚。
此理君得之，底里期再倾。
挽徐县尹
吴龙翰（宋代）

雄笔工褒贬，登科年少时。
青山知宦拙，白首尚书痴。
鹗荐仍归弟，凤毛喜有儿。
传家遗卷在，光彩玉离离。
三月望日微雨汎舟西湖四首
张镃（宋代）

倭缬帘垂柳外楼，睹妆微露玉搔头。
承平气象应如此，忆杀金明水殿游。
杂诗十二首·其二
陶渊明（魏晋）

白日沦西河，素月出东岭。(西河 一作：西阿)
遥遥万里晖，荡荡空中景。(晖 一作：辉)
风来入房万，夜中枕席冷。
气变悟时易，不眠知夕永。
欲言无予和，挥杯劝孤影。
日月掷人去，有志不获骋。
念此怀悲凄，终晓不能静。
月下独酌·其三
李白（唐代）

三月咸阳城，千花昼如锦。
谁能春独愁，对此径须饮。
穷通与修短，造化夙所禀。
一樽齐死生，万事固难审。
醉后失天地，兀然就孤枕。
不知有吾身，此乐最为甚。
贺关彦长生日
陈师道（宋代）

经术宜传世，清明正得秋。
德优高士传，名重赋家流。
短袖妨妍舞，青衫负白头。
待看灵寿杖，扶出富民侯。
智愚
弘历（清代）

智愚愚智定何殊，鹤胫休将续彼凫。倏忽凿而混沌死，小聪明是大糊涂。
夏夜
陆游（宋代）

山崦风生鵩啸悲，柴门月上树阴移。
熏衣汗雨初乾後，把卷蚊雷不动时。
孤闷难禁终岁病，浮生易满百年期。
钓竿只待清秋近，一棹烟波信所之。
尚书祠部郎中大理少卿邹公挽辞二首 其二
苏颂（宋代）

赍志龄虽趣，传家德已流。里门开驷马，子舍直鳌头。

不见车茵贵，频加绂冕优。箫笳归葬处，声断汉江秋。
游山上一道观三佛寺
周敦颐（宋代）

琳宫金刹接林峦，一径潜通竹树寒。
是处尘埃皆可息，时清终未忍辞官。
邑宰同游岘峰
张志行（宋代）

胜境追游岂易寻，公馀喜得共登临。攀萝缥缈云霄兴，夹道琮琤玉石音。

置酒但教呼我辈，题名何必刻碑阴。篮舆归去敲明月，盛集应堪继竹林。
咏路
邹浩（宋代）

赤路如龙蛇，不知几千丈。
出没山水间，一下复一上。
伊予独何为，与之同俯仰？
越女词其四
李白（唐代）

东阳素足女。
会稽素舸郎。
相看月未堕。
白地断肝肠。
丁未立春日读白乐天浩歌行不觉身年四十七
蔡戡（宋代）

不觉身年四十七，此身虽在鬓如霜。
平生意气空摧索，老去功名付渺茫。
愁里不知佳节至，尊前那复少年狂。
梅花纸帐焚香坐，感旧伤怀泪两行。
苏幕遮•回廊听鞋底声
董以宁（清代）

月初沉，星欲滴。一带回廊，曲曲犹能觅。暗数栏杆应六七。

听遍行踪，不是伊家屧。

步偏那，行转怯，似待如迎，却是来时节。半晌消停怜窄窄。

两瓣轻莲，晓起看无迹。
永遇乐 登北固山，次辛稼轩韵
吴湖帆（清代）

多景楼前，凭高穷目，空怆神处。几度登临，欷歔酒酹，两点金焦去。

南朝往事，东都旧迹，还被断云遮住。走江城、麾兵白下，健儿尽道擒虎。

吴钩且倚，摩洪厓肩，浮玉横江一顾。浪拍矶边，浩茫天际，遥指归舟路。

米颠如此，鹤林图里，客况愁听堠鼓。重相问、他年小隐，愿能遂否。
行春野外
宋祁（宋代）

绿野阳膏动，春旗出晓衢。
川长罗后乘，林转隐前驱。
早蕊红粘杏，轻苞紫缀榆。
桑郊不敢问，直为使君愚。
夏夜悼亡
沈晖（明代）

青雀西飞竟不归，芙蓉犹剩旧罗帏。山斋十日黄梅雨，谁与熏笼夜焙衣。
缫丝联句
徐堂（清代）

茧收欲成丝，先蚕善其制。体物在一时，妙用利万世。

抟泥具烓在，结绳运轮軎。候合冷热调，事配水火济。

平架稳崇卑，添梯卓轩揭。自近而远达，由深乃高跻。

磨棱天右旋，板舌足单踶。飘忽蓬转科，摇兀舟鼓枻。

响旋戛戛鸣，穿穴轧轧拽。𠣫钩缺月摆，游衡轻鯈逝。

抽徵才辨倪，酌暇即为继。并众逗纤纤，弃余摎𣾪𣾪。

凌虚去抱实，总挈了孤提。莲茎折吐绪，蔓鬣昂招䬅。

动生断续风，宽起迭宕势。合群拔类萃，就湿取娄曳。

溶壑赴修蛇，狂飙走神蜧。鱼头戢孴涌，蛛尻渺芒系。

釜蒸饙馏腾，枢斡优亚细。雺雨噀从霏，歊烟郁偏台。

藁席障炎威，苇帘隔阶砌。瓶罂贮新泉，薪槱充乾𣜹。

搀凉抑沸腾，换滔泛清冽。涉濡绝易黏，投轻过何滞。

片翾蝶翅罥，独缒蚬首缢。骈辊似脱桄，只翻不离蒂。

润纽恣循环，膏辖滑关捩。技熟忘探汤，时迫忍雪涕。

驰心审疾衡，著意整急盭。稍稍蝥网张，久久缟带厉。

闪烁银飞光，晶莹雪开霁。经天亘河汉，饮涧没虹霓。

缠绵卯至酉，佐助姒与娣。万周蟠有余，双起绍无替。

谁教热肠萦，竟入牵丝例。艰难愁纷更，治乱费调剂。

两臂异劳逸，五拇竭勤勚。动宁计及休，即则不遑离。

非登武数举，莫企睫恒{目祭}。嫌烦耳钝闻，遘棘齿捷噬。

旁观若从容，当任失次第。授法本威姑，擅场推老婗。

拾堕烦小鬟，出楔呼阿婿。中堂设权衡，横槛插桃茢。

帖图神蒙祯，张篆鬼避睨。讳犯音传讹，忌生户仍闭。

添柴示添财，尔卜信尔筮。釜鸣增铢两，辐爆防裂蹶。

长陌许社公，寸履祝圊媂。消磨玉颗残，战颤珠团惭。

拉零近厕队，挂一速取𢴨。渐呈旁薄裸，顿觉混沌弊。

孑营掩缈忽，同功撇伉俪。绸缪自欠坚，柔弱分遭制。

浮沈鼎镬归，洁白冰霜励。投沸猝就僵，褫衣薄留蔽。

自裹煎熬生，可货性命系。藏身匪不固，为法终自敝。

休羡化虫枯，却胜匏瓜击。辜殊虮虱吊，夺等蜂蜜刲。

虽爱皎皎素，堪悼蜎蜎殪。墨翟纵未悲，牟尼向先誓。

迁延永方间，堆积罄斯㝣。过襁讵宜缣，太缅曷成𦄑。

粗𦂛贬末级，全纯博上币。缪缪皓已昭，纳纳徐而熭。

还期风上竿，但俟晴入医。缥知良工良，精绝慧者慧。

任重积麻苎，功深纫氄毳。鲛岛绡安需，仙襄云不啻。

已辨经纶资，将为黼黻计。睹兹妙安排，钦彼古圣睿。

志乘述嫘祖，冠裳纪黄帝。园客讶若为，苑窳用何帛。

绎冰理难稽，缉藕说徒泥。夏典传檿丝，周仪载书契。

衮冕洎琴瑟，蒸尝逮郊禘。献茧宫视朝，称丝位设祭。

三盆亲正后，五申戒群媲。夷由挢掺手，历鹿掉玉轪。

侧向偏亸肩，隅坐邪据鏏。华裙动密裥，窄袖扬短袂。

拳曲跳脱腕，振迅倭鬌髻。鸾靴蹈平帖，凤盻凝审谛。

轻汗沾红罗，微喘吐香蕙。即今僻郊墟，尚勤贫女隶。

丝挑竹里担，车接田边畷。比邻声互闻，荒村响遥递。

啾嘈络纬喧，错落蜩螗嘒。于时节序交，接候春夏际。

黄云麦已秋，碧毯稻将艺。剑刃长菖蒲，缨络挂薜荔。

榴殷琴轸排，梅稚弹丸脆。壁多竹箔闲，屋少桑阴卫。

孰谙胼胝苦，徒赏锦绣制。《毛诗》咏紽緎，吴地传苗裔。

淮海文颇详，拾遗句多丽。幸值温暖天，共洽丰稔岁。

家储富筐篚，贾用广积墆。不畏吏打门，县符催井税。
赠才元学士
刘敞（宋代）

待诏先生穷巷居，箪瓢屡空方晏如。自操井臼秣羸马，却整衣晏迎赐书。

王人驻车久叹息，天子闻知动颜色。饱死曾不及侏儒，牧民会肯输筋力。

诏书朝出蓬莱宫，绣衣还乡由上衷。君今已作二千石，亦复将为第五公。
从赵崇道求蜀纸五首
赵蕃（宋代）

旧闻黄誉走头颅，近岁清江亦与俱。
舒卷定怜无尺枉，敷陈尽可见臣愚。
钓台
王逵（宋代）

一句能通万世情，若非高位即嘉声。
如何自古留题者，不梧严光解钓名。
送何济川学士知汉州
梅尧臣（宋代）

丞相初得君，有志重儒术。
乃言天下士，徒此古清秩。
遂惩衒鬻人，忝冒十八七。
进君天禄阁，比众为第一。
又荐王张韩，恬可与君匹。
吾侪宜惭羞，空自预朝韠。
欲归无田园，强住枉岁日。
值君乘高轩，西望函谷出。
当时迎长卿，书史传未悉。
车驰及襁负，千万今可诘。
老农喜君来，田租不妄率。
织妇喜君来，缣机当俟毕。
府胥喜君来，督责去暴抶。
疾苦无不求，前人唯法律。
昼锦荣既浮，康民美方溢。
真为丈夫志，岂是名过实。
仲夏月夜怀陈西安
毛滂（宋代）

长怅浮云点太清，只今何许问天晴。
浑怜短夜相催下，不放孤光自在明。
幸与高楼通远览，未劳残烛更前行。
此心对酒萧条在，咄咄置之聊自倾。
开东园路北至山脚因治路傍隙地杂植花草六首 其五
陆游（宋代）

病眼逢人每懒开，正须此地洗氛埃。数枝梅向林梢出，一脉泉从岭背来。

藤杖有时缘石磴，风炉随处置茶杯。残躯自笑如春草，又喜天边斗柄回。
沈廷用以尺籍事来京却归赋别
顾清（明代）

老去江湖气未消，欲将长剑倚云霄。十年几作登楼梦，一笑元云折简招。

枥下尽馀宛騕袅，军中谁是霍嫖姚。浩歌一曲指归路，白鹤城西又晚潮。
书剑南诗后 其一
沈宝森（清代）

形胜中原弃不收，年年家祭拜松楸。荆襄未及留雄镇，关洛谁能扼上游。

天水至今无片土，临安终古有高楼。衰年勿为南园诮，北伐原来为复仇。
时人为张氏语
佚名（隋代）

充融卷稷，是为四张。
送杨行元赴举
刘商（唐代）

晚渡邗沟惜别离，渐看烽火马行迟。

千钧何处穿杨叶，二月长安折桂枝。
月华清 望月感怀
李佩金（清代）

久雨新晴，银河澄练，盈盈一水清浅。云吐冰丸，独倚曲阑干畔。

情无限、碧海青天，愁如茧、并刀难剪。谁见。正双眉深锁，泪痕划面。

素魄窥窗幽怨。恨小院无人，疏帘乍卷。别有伤心，宽褪旧时金钏。

只赢得、夜冷归眠，怯罗衣、露珠点点。轻唤。恐凄凉梦影，短檠摇断。
送黄秀卿地官部运西边
湛若水（明代）

木牛流马缘何事，会计元同一贯心。馈饷元功能画一，秋风揽辔一沉吟。
次韵夹谷子括吴山晚眺
方回（元代）

诗眼书胸碧宙宽，暮天摇落纵遐观。
霜明枫叶红于染，春点梅梢玉不寒。
北望遥迎书雁至，南烹屡餍脍鱼残。
一规明月悬江海，几许人家夜枕安。
游精思，题观主山房
孟浩然（唐代）

误入桃源里，初怜竹径深。方知仙子宅，未有世人寻。

舞鹤过闲砌，飞猿啸密林。渐通玄妙理，深得坐忘心。
孽海情天对联
曹雪芹（清代）

厚地高天，堪叹古今情不尽，
痴男怨女，可怜风月债无边。
一字百题示商君祥 其八十九 懒
李俊民（金朝）

交有书堪绝，师何记可嘲。不僧亦不俗，似痴还似高。
赤壁图二首
陆文圭（元代）

公瑾子瞻二龙，文辞可故武功。
欲怪紫烟烈焰，不如白月清风。
湘妃祠
石韫玉（清代）

寒藤古木罨双扉，帝子荒祠枕翠微。黄竹泪枯犹有恨，苍梧龙去竟无归。

神巫江上琼萧曲，山鬼云中蕙带衣。何事婵媛多太息，骚人哀怨正声希。
相和歌辞。长门怨
张修之（唐代）

长门落景尽，洞房秋月明。玉阶草露积，金屋网尘生。

妾妒今应改，君恩昔未平。寄语临邛客，何时作赋成。
句
惠文太子（唐代）

渭水桥边春已渡，灞陵原上雨初晴。

清冷池里冰初合，红粉楼中月未圆。可惜韶年三日暮，风光由绕碧燕觞。

晚日半衔西苑树，晴云直卷上天风。

离筵风日三晡晚，归路云霞一道开。
寄功父
方凤（宋代）

遗风日远日相疏，七载归来非故庐。
烈屋漫思悬艾虎，忠臣空故葬江鱼。
云霁志气消磨后，锦绣园林破碎余。
酒盏更须拚酩酊，诗简聊示寄勤渠。
浪淘沙·香雾湿云环
张炎（宋代）

香雾湿云环。蕊佩珊珊。酒醒微步晚波寒。金鼎尚存丹已化，雪步虚坛。游冶未知还。鹤怨空山。潇湘无梦绕丛兰。碧海茫茫归不去，却在人间。
木犀花二首 其二
晁公溯（宋代）

满贮彫盘可镇帷，论花压尽剑东西。岂惟鼻观遭渠恼，邻舍闻香亦骇鸡。
题金陵杂兴诗后
苏滨（宋代）

六朝留寄多多恨，一士来歌百百诗。
驱使春风游笔下，个中情景个中知。
自责
元稹（唐代）

犀带金鱼束紫袍，不能将命报分毫。

他时得见牛常侍，为尔君前捧佩刀。
挽吴夫人
华岳（宋代）

鸾骖不是厌尘凡，王母瑶池促驾还。
家在两三千里外，人生一驾六年间。
好随神女游舒水，难伴文君归蜀山。
试向仙源问消息，桃花零落水潺潺。
赠古崖复上人游
艾性夫（元代）

高僧如云不受缚，乌藤五尺陪行脚。
几年陈迹旋磨牛，一日横空出笼鹤。
江山悠远天宇阔，眼力穷时吟吻渴。
含新嚥秀入清脾，蔬笋敢污甘露钵。
满江红 次李公敏梨花韵
王旭（元代）

客里光阴，又逢禁烟寒食节。花外鸟、唤人沽酒，一声清切。风雨外惊云锦乱，尘埃不到冰肌洁。对芳华、一片惜春心，谁边说。难便与，东君别。更莫把，繁英折。恨山香舞罢，玉鸾飞怯。休道梅花同梦好，黄昏只解供愁绝。洗妆来、应笑老书生，头如雪。
病中庭际海石榴花盛发，感而有寄
皮日休（唐代）

一夜春光绽绛囊，碧油枝上昼煌煌。风匀只似调红露，

日暖唯忧化赤霜。火齐满枝烧夜月，金津含蕊滴朝阳。

不知桂树知情否，无限同游阻陆郎。
董仲舒
罗隐（唐代）

灾变儒生不合闻，谩将刀笔指乾坤。

偶然留得阴阳术，闭却南门又北门。
次韵程汪二兄投赠 其一
方岳（宋代）

未论知己定谁欤，却恐春皋失故吾。穷老不随时世薄，行藏犹识圣人污。

陶元亮已觉今是，祁孔宾毋费夜呼。便拟耕桑教豚犬，不令渠辈指之无。
答张諲、刘方平兼呈贺兰广
皇甫冉（唐代）

野性难驯狎，荒郊自闭门。心闲同海鸟，日夕恋山村。

屡枉琼瑶赠，如今道术存。远峰时振策，春雨耐香源。

复有故人在，宁闻卢鹊喧。青青草色绿，终是待王孙。
客窗听雨四绝句次南山韵 其二
陶宗仪（明代）

萧然一室小于船，那得心情到酒边。只怕今年无菜麦，闷来抛卷曲肱眠。
柘城道中
张耒（宋代）

欲雪日易晚，不寒风更清。
崩桥断官路，积水入空城。
屏翳野初烧，降丘民始耕。
冬晖疾如马，汲汲暝犹征。
偈六十三首
释道宁（宋代）

古今不异，达者同归。
踏著斯关，自他兼济。
山僧不惜眉毛，重为诸人指註。
休，休，
丈夫儿合自由。急急修，
莫悠悠，看看便是结交头。
莫学陵田栽晚稻，一阵霜风无可收。
望岳亭为王生作时其父戍云中 其二
边贡（明代）

望岳亭临河水隈，碧窗遥对孔林开。谁知仰止平生意，不为岩岩气象来。
神光灿 寄长生刘师兄
谭处端（元代）

处端稽首，上覆刘仙，一别悠忽三年。每遇临风对月，思渴高贤。忽尔遽承教字，方就审、法候安然。弟且喜，无劳齿录，存念绵绵。自愧尘缘未断，在磁洛两郡，且恁随缘。不果来期，希恕老拙无愆。首春即当拜觐，履高秋、颐素不宣。处端望，师兄通妙几前。
山中对紫薇花书感
马廷鸾（宋代）

轻盈插向胆瓶中，看到山林禁御同。
阁下天葩秋月黯，楼头奎御晓云空。
高攀玉树扶斑白，静扫苍苔拾堕红。
三十年前天上梦，老来无泪洒西风。
句
利州路运（宋代）

嘉陵横其阴，剑门屹其阳。
绿野宋江细，绝磴九陇长。
黑水环禹迹，青原带秦疆。
蜀道万里险，黎城千古荒。
菩萨蛮 冬日写梅作
丁一揆（清代）

素梅点点铺香雪。疏篁渐长凌云节。同结岁寒盟。冰霜不易心。

罗浮当日种。翠羽双栖共。看取绿盈枝。和羹结子时。
过华清宫二十二韵
温庭筠（唐代）

忆昔开元日，承平事胜游。贵妃专宠幸，天子富春秋。

月白霓裳殿，风干羯鼓楼。斗鸡花蔽膝，骑马玉搔头。

绣毂千门妓，金鞍万户侯。薄云欹雀扇，轻雪犯貂裘。

过客闻韶濩，居人识冕旒。气和春不觉，烟暖霁难收。

涩浪和琼甃，晴阳上彩斿。卷衣轻鬓懒，窥镜澹蛾羞。

屏掩芙蓉帐，帘褰玳瑁钩。重瞳分渭曲，纤手指神州。

御案迷萱草，天袍妒石榴。深岩藏浴凤，鲜隰媚潜虬。

不料邯郸虱，俄成即墨牛。剑锋挥太皞，旗焰拂蚩尤。

内嬖陪行在，孤臣预坐筹。瑶簪遗翡翠，霜仗驻骅骝。

艳笑双飞断，香魂一哭休。早梅悲蜀道，高树隔昭丘。

朱阁重霄近，苍崖万古愁。至今汤殿水，呜咽县前流。
晚年叙志示翟处士
王绩（唐代）

弱龄慕奇调，无事不兼修。
望气登重阁，占星上小楼。
明经思待诏，学剑觅封侯。
弃繻频北上，怀刺几西游。
中年逢丧乱，非复昔追求。
失路青门隐，藏名白社游。
风云私所爱，屠博暗为俦。
解纷曾霸越，释难颇存周。
晚岁聊长想，生涯太若浮。
归来南亩上，更坐北溪头。
古岸多磐石，春泉足细流。
东隅诚已谢，西景惧难收。
无谓退耕近，伏念已经秋。
庚桑逢处跪，陶潜见人羞。
三晨宁举火，五月镇披裘。
自有居常乐，谁知身世忧。
宣德堂前种桃二株戏作
李昌祺（明代）

绯桃两树远移来，亲向阶前著意栽。自是不如棠蔽芾，谩留春色艳亭台。
贻丁主簿仙芝别
储光羲（唐代）

赫赫明天子，翘翘群秀才。昭昭皇宇广，隐隐云门开。

摇曳君初起，联翩予复来。兹年不得意，相命游灵台。

骅骝多逸气，琳琅有清响。联行击水飞，独影凌虚上。

关河施芳听，江海徼新赏。敛衽归故山，敷言播天壤。

云峰虽有异，楚越幸相亲。既别复游处，道深情更殷。

下愚忝闻见，上德犹邅迍。偃仰东城曲，楼迟依水滨。

脱巾从会府，结绶归海裔。亲知送河门，邦族迎江澨。

夫子安恬淡，他人怅迢递。飞艎既眇然，洲渚徒亏蔽。

人谋固无准，天德谅难知。高名处下位，逸翮栖卑枝。

去去水中沚，摇摇天一涯。蓬壶不可见，来泛跃龙池。
遣兴
陆游（宋代）

外物元知等一尘，浮生何事最关身？江山好处得新句，风月佳时逢故人。
有酒一樽聊自适，藏书万卷未为贫。
圣贤自古无如命，君看居东与在陈。
八月间对月独酌
郑刚中（宋代）

月到空庭色界虚，酒壶安顿向冰壶。
须臾万瓦清露湿，仿佛一轮丹桂孤。
独酌人成狂态度，闲身惟有醉工夫。
醉中孰与参禅趣，此妙须知禅所无。
春情四首
高翥（宋代）

天涯海角水云宽，人在吴头楚尾间。
弹彻箜篌难寄恨，海棠庭院独凭阑。
送焦吏部造朝二首
李曾伯（宋代）

火云赫赫汗衣流，人望公来望有秋。
契托棣华承缱绻，辞陈桑土原绸缪。
行为霖雨千畴足，坐解西风一段忧。
从此江头波浪息，柳边赢得伴沙鸥。
次韵德久丈 其三
韩淲（宋代）

云驱风浩浩，日永雨垂垂。狡兔笑三窟，鹪鹩思一枝。
项服善知县和诗酬以三绝并简林致一教授 其三
王十朋（宋代）

无钱令尹陶彭泽，有道先生郑广文。预约它年还故里，共骑白鹿效文君。
都梁八首 其二
陈造（宋代）

天外纤云尽，山巅望眼遥。平淮剪绿野，白塔界晴霄。

客里风光异，吟边物象骄。功名它日事，回首兴萧条。
次韵宋倅所和 其三
韩淲（宋代）

雨收风外起晴丝，满地飘零积雪时。知道传呼有旌旆，行春无处著清诗。
代书寄周愚卿二首
赵蕃（宋代）

友于阁上友于人，忽忽分携又两春。
剩欲作书书不得，旧知吾懒是吾真。
行住坐卧三十二颂
释印肃（宋代）

百里千乡信未圆，到来空爇一寻烟。
我今朝夕时闻见，粉骨碎身报未全。
茝邻方伯新建梁高士祠徵诗
钱清履（清代）

江东步兵莼鲈归，江湖散人钓具随。姑苏台上麋鹿走，胡为越相吴中祠。

三高应黜鸱夷子，祀典莫若扶风宜。霸陵山中耕织隐，居齐居鲁犹何之。

朅来吴市赁庑下，布衣樵髻偕贤妻。定交杵臼敦古意，伯通相遇心相知。

生前著书当季汉，死后穿冢邻要离。茫茫时代千百载，漆镫堂斧难寻遗。

忽看崇焕屋宇建，栖灵定在皋桥西。瓣香虔奉有华胄，遥遥俎豆怀前徽。

当官更欲励末俗，顽懦兴起闻风师。逸民作颂亦自誉，高士入传无交讥。

几筵再拜前致词，神之来兮是运期。鸿飞冥冥我所思，神之去兮还歌噫。
贺陈玉叔六秩二首 其一
胡应麟（明代）

百尺楼头卧正长，东来紫气绕扶桑。三湘雪色流花径，五岳霞扶寄草堂。

经世文章唐宿老，登坛词赋鲁灵光。无论伏枥雄心在，奕叶天池凤羽翔。
同邢子晋范伯达游方广二绝
胡寅（宋代）

瑶阶金殿涌青莲，此是南山小有天。
诗客若为深避酒，道人无奈不参禅。
闻许景受上书被召二首 其一
陈渊（宋代）

九万须凭负翼风，男儿端不为贫穷。当时三顾应虚出，毕竟论功要有终。
酬张少尹秋日凤翔西郊见寄
耿湋（唐代）

鼎气孕河汾，英英济旧勋。刘生曾任侠，张率自能文。

官佐征西府，名齐将上军。秋山遥出浦，野鹤暮离群。

远恨边笳起，劳歌骑吏闻。废关人不到，荒戍日空曛。

草木凉初变，阴晴景半分。叠蝉临积水，乱燕入过云。

丽藻终思我，衰髯亦为君。闲吟寡和曲，庭叶渐纷纷。
自堂诗为张亿作
郭印（宋代）

大道绝群伦，古今无匹配。
张子涉其源，超然意冥会。
宴坐一堂空，乾坤皆破碎。
八荒自神游，万法非我对。
眼前郁峥嵘，毫发了无碍。
揭名谅真实，举首谁领解。
咄哉愚痴儿，矜己妄尊大。
一念思遗物，胸次先愦愦。
不见南荣趣，偕来还几辈。
颠倒欲何之，却走山愈背。
吾今识子綦，独立形骸外。
寂寥千载馀，光采炯如在。
枫桥寺小憩
程公许（宋代）

云已安排雪，天仍惨淡风。
缆船投古刹，拨火共谈空。
步答万静斋留别韵，兼以劝驾
张煌言（明代）

经旬客邸正相寻，君去应嗟径草深。帝子偏安犹半壁，王孙尽报只千金。

梁鸿自是难分手，范蠡何堪有隐心！好向属车勤献策，楚材莫作楚骚吟！
瑶台散天花词三首
白玉蟾（宋代）

夜半泠然御八风，下观四海气濛濛。
举头忽已三更上，上有琼楼十二重。
重阳后十日晚过大伾山 其三
王苏（清代）

不分简絜与胡苏，故道谁翻《禹贡》书。田舍薪茭官赋税，山城沙砾古河渠。

微波竞走催租吏，积雨难通治粟车。众妙门前重伫立，满衣尘土发萧疏。
菊花
唐寅（明代）

故园三径吐幽丛，一夜玄霜坠碧空。
多少天涯未归客，尽借篱落看秋风。(尽借 一作：借人)
次韵家叔
陈与义（宋代）

衮衮诸公车马尘，先生孤唱发阳春。
黄花不负秋风意，白发空随世事新。
闭户读书真得计，载肴从学岂无人。
只应又被支郎笑，从者依前困在陈。
好事近 春寒继刘君卿韵三首
王恽（元代）

斗柄转春城，向暖小桃开彻。不似今年正月，过深冬时节。故将似巧发阴机，春事未容说。且就驱云风帚，埽西山晴雪。
哭亡友胡达材
孙应时（宋代）

味薄身无累，心平理自长。
公卿知叔度，州里敬元方。
璞玉须瑚琏，春风便雪霜，
重言吾不忍，天地日苍茫。
占风
仇远（元代）

露立修筠鹤表同，戏拈纸带为占风。
谁言心动非旛动，我本无心似太空。
鹊桥仙（七夕）
陈三聘（宋代）

银潢仙仗，离多会少，朝暮世情休妒。夜深风露洒然秋，又莫是、轻分泪雨。

云收雾散，漏残更尽，遥想双星情绪。凭谁批敕诉天公，待留住、今宵休去。
飞絮篇
徐桂（明代）

江城三月艳阳时，杨花如絮飞参差。
悠悠宛转知谁系，历乱轻盈不自持。
可怜朝散铜池里，可怜暮落章台市。
闲逐游丝去复来，细萦花片低还起。
灞桥系马及芳辰，白门藏乌过上春。
吹入妆楼全误粉，飘将舞席半成尘。
乍高随鸟没遥空，渐卑趁燕绕帘栊。
花飞猗靡如回雪，质轻流便不因风。
因风回雪何绰约，偏从芳甸穿香阁。
东舍王昌暂寄踪，西邻宋玉聊栖托。
迹方荡子少宁居，命怜贱妾多轻薄。
其奈萧疏欲尽春，已觉繁华不如昨。
条风布暖水流澌，池边林畔始垂丝。
小小叶间分翠黛，盈盈树下斗腰肢。
而今弃掷将何道，而今转薄同秋槁。
攀条倚树重留连，行乐韶年苦不早。
凄凄草径总铺毡，茫茫榆塞讵成绵。
旦辞芳树犹依榭，夕化浮萍已逝川。
子规声里千花歇，摇荡春光剧可怜。
访唐师善山居
方回（元代）

苕溪南问旧长桥，渡水穿云不作遥。
迂道征鞍何自苦，隔林吟屋屡相邀。
晚晴浓淡烟俱好，春近高低雪尽消。
尚觉粗材欠诗料，政须余馥乞唐瓢。
思大禅师赞
释慧开（宋代）

一生讨头不见，二生骨露皮穿。
三生造成地狱，全身活陷黄泉，
七十二峰俱坐断，口吞佛祖在机先。
忆故乡
淳于震先（宋代）

积年祖宅隐黄山，门外槐根出地盘。
幼子孤遗音信断，常时思忆倍辛酸。
次韵安止春词十首 其五
郭祥正（宋代）

云影暮时莺语低，花枝深处蝶魂迷。青楼不远要佳客，锦缆牵船更向西。
一斛珠
叶秀发（宋代）

胸襟洒落。光风霁月澄寥廓。生平素志惟丘壑。随分田园，花木四时乐。
儿孙不用千金橐。吾家自有诗书粕。生朝有酒团栾酌。因笑渠侬，痴呆画松鹤。
奉使自蓝田玉山南行
张九龄（唐代）

征骖入云壑，始忆步金门。通籍微躯幸，归途明主恩。

匪唯徇行微，兼得慰晨昏。是节暑云炽，纷吾心所尊。

海县且悠缅，山邮日骏奔。徒知恶嚣事，未暇息阴论。

峣武经陈迹，衡湘指故园。水闻南涧险，烟望北林繁。

远霭千岩合，幽声百籁喧。阴泉夏犹冻，阳景昼方暾。

懿此高深极，徒令梦想存。盛明期有报，长往复奚言。
孤松吟酬浑赞善
卢纶（唐代）

深山荒松枝，雪压半离披。朱门青松树，万叶承清露。

露重色逾鲜，吟风似远泉。天寒香自发，日丽影常圆。

阴郊一夜雪，榆柳皆枯折。回首望君家，翠盖满琼花。

捧君青松曲，自顾同衰木。曲罢不相亲，深山头白人。
夏日田家四首 其一
张名由（明代）

风过林花落，雨余溪水浑。飞云停不去，低回恋幽轩。

夕阳下平楚，远树见渔村。奄忽夏已徂，忧怀纡且烦。

四体弗能勤，兴言愧鹿门。吁嗟刘景升，车骑枉山樊。
漫兴十一首
赵蕃（宋代）

一日风帆数日程，绝知快意亦轻生。
延缘始欲滨湖去，可奈同途莫并行。
句 其十一
韩驹（宋代）

风流要是贤公子，白晰仍为美少年。
树影 其一
葛绍体（宋代）

树影参差落晚窗，疏疏密密自分张。偶然一阵狂风急，颠倒随风上下狂。
犀
丁谓（宋代）

食野甘榆棘，乘流接海鲸。
骇鸡称国宝，辟水得天名。
巴浦千年迹，黄支万里程。
至循来禁御，六扰莫心惊。
句 其六
钱协（宋代）

列圣公规修盛典，万方和气助升烟。
政和二年三月廿四日鄜延帅府大阅即席呈献帅座贾公凯歌 其十
杨景（宋代）

宿麦斜桑满塞垣，弯弓不复射游魂。华戎说罢干戈事，万岁山呼荷至尊。
古宫词十首
刘克庄（宋代）

君恩如纨扇，惟恐值秋风。
方喜入怀里，安知弃箧中。
拟古
崔融1（唐代）

饮马临浊河，浊河深不测。河水日东注，河源乃西极。

思君正如日，谁为生羽翼。日夕大川阴，云霞千里色。

所思在何处，宛在机中织。离梦当有魂，愁容定无力。

夙龄负奇志，中夜三叹息。拔剑斩长榆，弯弓射小棘。

班张固非拟，卫霍行可即。寄谢闺中人，努力加飧食。
奉和周蕃伯用王道夫韵二章见寄
陈傅良（宋代）

森森万木一精庐，黄卷青灯自卷舒。
却肯追随三舍远，不论闻卷十年疎。
遗贤公已长怀玉，老圃吾方欲荷锄。
安得谢岩题壁片，一尊相伴看芙蕖。
虞山瞿少潜见过留之味玄堂有作
范景文（明代）

烟霞片片染衣裳，手拂凝尘坐竹床。
晤对少时如入画，淹留竟竹自生香。
杯呈浅笑花浮面，曲度深宵月过廊。
寥落一丘堪点染，入林幽事待商量。
三月二十四日自东山到金峨一宿而归偶题壁上
郑清之（宋代）

桥石天台水谷帘，峰回秀拥更深严。
我来便欲兼忘世，少立清风为指髯。
雨晴后陪王员外泛后湖得溪字
独孤及（唐代）

远山媚平楚，宿雨涨清溪。沿溯任舟楫，欢言无町畦。

酒酣相视笑，心与白鸥齐。
剑阁
李重华（清代）

宋玉狂言亦快哉，果然长剑削天开。泉声独引雷车落，峰影双扶日驭回。

壮士枉穷排嶂力，大文终重勒铭才。中原龙虎无消歇，日见关门驷马来。
水龙吟（癸卯元夕）
吴文英（宋代）

澹云笼月微黄，柳丝浅色东风紧。夜寒旧事，春期新恨，眉山碧远。尘陌飘香，绣帘垂户，趁时妆面。钿车催去急，珠囊袖冷，愁如海、情一线。

犹记初来吴苑。未清霜、飞惊双鬓。嬉游是处，风光无际，舞匆歌茜。陈迹征衫，老容华镜，欢悰都尽。向残灯梦短，梅花晓角，为谁吟怨。
入山马上口占
孔平仲（宋代）

奕奕秋光照眼明，野香山秀互相迎。路穿蒙密无人见，天借阴相助我行。

水窦溅流如贝玉，松风疏韵作韶茎。一重一掩尘埃远，故比城中分外清。
送何侍御谪楚藩司从事因怀范原易李克苍原易旧守洪都克苍先以比部谪楚 其二
唐伯元（明代）

何李谁传二妙并，不应秀句有邹生。三湘愁鬓时相对，参伍双悬江汉名。
倦寻芳 招赤豹饮倦圃
曹溶（明代）

五陵游歇，催买花枝，重上吴阜。抖擞衣尘，旋觉野云生肘。

谁载抖官山色到，屐高惊破门前柳。拨寒灰，把升平乐事，一番回首。

怪作达、于吾何有，起舞阑珊，敲缺壶口。笔底风华，恨乏按筝纤手。

自与侯鲭长话别，故人能共青蔬否。论欢场，尽千般，不如醇酒。
宴玉津园江楼七首
任希夷（宋代）

风光连北阙，景物傍西湖。
禁籞涛江上，兹楼天下无。
拟萧子显春别曲（四首。以下迪功五集）
徐祯卿（明代）

雾里纤纤新月光，机中少妇织流黄。
可怜断丝不如泪，零落时续不能长。
早春诗
宗懔（南北朝）

昨暝春风起，今朝春气来。莺鸣一两啭，花树数重开。

散粉成初蝶，剪彩作新梅。游客伤千里，无暇上高台。
读退之传
舒邦佐（宋代）

退之二十八，三上宰相书。
晚折王廷凑，骂佛戒鱷鱼。
少时及壮时，君试观何如。
士养要如此，合抱凌太虚。
偈倾一百三十三首
释法薰（宋代）

石中有玉，沙裹无油。
德山临济，未出常流。
却忆寒山子，时临古渡头。
通判茹太博惠家园新茗
宋祁（宋代）

雷鼓殷山春，枪苗第一新。
云供烹处碧，露饷摘时津。
瓯洁凝芳乳，罗织撼练尘。
贶予知有为，多渴思迟人。
偈颂一一二首 其九十六
释清远（宋代）

云中石塔摩星斗，定明禅师大张口。是你之言若解参，不必腰包天下走。

鸟对初阳自在啼，犬逢生汉连声吼。
寄毛都官
张伯玉（宋代）

寄问副车毛国镇，别来风味久如何。
蓬莱阁上谁同饮，宛委山前几番歌。
应向兰亭摛彩笔，曾教西子画清蛾。
若还问我今何似，比著前春醉更多。
栩栩轩
邹浩（宋代）

不知觉梦不知忧，物与心冥事事休。此是道人真境界，西家分得亦同游。
白杜鹃
王镃（宋代）

雪玉层层映翠微，蜀王心事此花知。
染红不到枝头上，想是啼鹃血尽时。
怀苏门山
晃冲之（宋代）

昔在新中日，苏门岁一游。
石连沙凿凿，水绕竹悠悠。
丘壑从兹得，江山及此不。
吾衰思卜筑，城阙恨淹留。
同成父过章泉用前韵示之
赵蕃（宋代）

频年尽室依此行，意谢侏儒奉囊粟。
今当舍竹去作吏，竹为囊囊如抱辱。
嗟我作吏岂俗徒，虽非计然念则熟。
如闻西江之水深无底，可以濯缨仍濯足。
昔人一为功名误，置碑且虑变陵谷。
那知立名自有道，未妨痛饮离骚读。
人生于世譬于味，马肝不食宁非肉。
弟当进德使有闻，兄亦自期无碌碌。
偈颂二十五首
释如净（宋代）

天童铁臭老拳头，打杀江湖水牯牛。
夜深忽然生个卵，天明推出大日头。
晒{左日右良}诸人烝湿处，免教行步滑如油。
诉衷情·送述古迓元素
苏轼（宋代）

钱塘风景古来奇，太守例能诗。先驱负弩何在，心已誓江西。
花尽后，叶飞时。雨凄凄。若为情绪，更问新官，向旧官啼。
醉歌
殷七七（唐代）

琴弹碧玉调，药炼白朱砂。解酝顷刻酒，能开非时花。
续寄一章
王冲（宋代）

骀荡青郊祓禊辰，东池冠盖集嘉宾。逍遥共入华胥国，绰约谁嘉洛浦神。

展障露花长乐际，袍敧烟草曲江滨。遥知台旆行春暇，起作元钧辅弼人。
花心动·雨洗胭脂
马子严（宋代）

雨洗胭脂，被年时、桃花杏花占了。独惜野梅，风骨非凡，品格胜如多少。探春常恨无颜色，试浓抹、当场微笑。趁时节，千般冶艳，是谁偏好。直与岁寒共保。问单于、如今几分娇小。莫怪山人，不识南枝，横玉自来同调。岂须摘叶分明认，又何必、枯枝比较。恐桃李、开时妒他太早。
题古亭诗
邓深（宋代）

日月车双毂，功名黍一炊。达人观物化，万事本儿嬉。

浊酒聊浇舌，閒愁莫上眉。刘伶多事在，荷锸竟何之。
绍兴庚辰九月二十三日与浙东权帅同年程龙图
周必大（宋代）

当年给札踏金銮，重到依然九月寒。
学士策询学士策，秘书官试秘书官。
自怜绿鬓非前度，尚喜青衫总一般。
寄与浙东程阁老，莫矜红旆笑儒酸。
壬辰春三月游左溪癸巳春三月游天宫有感而赋
黄溍（元代）

频年谒拜祖师庭，祗有山光与水声。尚想玄珠密相付，免令我漫肆讥评。
北台
宋庠（宋代）

古丘危磴接云梯，远目临高意自迷。
千里绿芜平野北，半边红日乱峰西。
台倾邺苑多残瓦，凤没漳河失故堤。
近塞春郊无胜事，跛{特寺換羊}风马满山溪。
赠明师
郭印（宋代）

四民不相夺，事业勤且专。
所适既多歧，乃为异物迁。
初心转错乱，故步成跰跹。
一纵不可收，有如解缆船。
而况佛之徒，辞家童其颠。
耕杼两不知，萧条香火缘。
胡为反自弃，舍已芸人田。
笔墨残昼永，词章夺春妍。
持此谒豪贵，往往求知怜。
大事殊未明，口张鼻撩天。
不见汤休辈，才名举世传。
形化心亦尔，抱病归黄泉。
汝质本浑金，未逢妙手镌。
好名一以误，沈溺在诗篇。
毫厘失千里，萍梗空十年。
吾言虽屡苦，掉首终弗然。
迩来心孔开，旧学都弃捐。
青山决栖隐，求师觅安禅。
闻之喜且疑，此志谅能坚。
行矣无所赠，短章当缗钱。
舟中醉题
陆游（宋代）

风吹芦荻声飕飕，晚潮入港浮孤舟。
老民已扫市朝迹，造物全付江湖秋。
项里庙前是鱼市，禹会桥边多酒楼。
醉来且复过此日，莫为碪杵悲无裘。
送汤荆岘学士巡抚下江
魏象枢（清代）

秀才任天下，仁者体万物。物逸而我劳，分内不遑惜。

昔日侍讲筵，天子重经术。今日守封疆，帝心特简出。

江南风甚嚣，江南民甚绌。维风道先倡，爱民蠹先黜。

吾性秉真刚，无欲谁能屈，但得百姓欢，安问权要怫。

余也愧衰残，十弊口难述。临歧赠一言，怀抱慎忧郁。
野涧
冯山（宋代）

苍莽长江迥，纡回小涧幽。势寻山脚转，声傍草根流。

暴雨沙汀涨，清风岸苇秋。行行须到海，毋为曲湾留。
括朝中措
林正大（宋代）

凌波仙子袜生尘。水上步轻盈。种作寒花愁绝，断肠谁与招魂。

天教付与，含香体素，倾国倾城。寂寞岁寒为伴，藉他矾弟梅兄。

韩子苍题伯时画太一真人：太一真人莲叶舟，脱巾露发寒嗖嗖。轻风为帆泪为楫，卧看玉宇浮中流。中流荡漾翠绡舞，稳如龙骧万斛举。不是峰头十丈花，世间那得叶如许。龙眠画手老入神，尺素幻出真天人。恍然坐我水仙府，苍烟万顷波衮粼。玉堂学士今刘向，禁直岧峣九天上。不须对此融心神，会植青藜夜相访。
寄衢僧惟简
赵抃（宋代）

南禅众所称，简老是真僧。法器闻虽古，清风见未曾。

洪炉中点雪，大海里孤灯。七十休官近，归欤我得朋。
感皇恩 其二 代妹答
程大昌（宋代）

画舸白蘋洲，如归故里。老幼欢迎僮婢喜。较量心事，岁岁春风弧矢。

今年称寿处，尤欢美。

嫁得黔娄，苦耽书史。文字流传曾贵纸。便同黼黻，何似实头龟紫。

天公闻此语，应怜许。
城西游归乘月泛舟由胥江至西虹桥
汤珍（明代）

娇歌宛转醉花前，归去兰烧漾锦川。
十里春城灯火接，月明楼阁万家烟。
闻杨君谦致政赋此以致健羡十五首 其十五
沈周（明代）

碧山勾引步如飞，少日知閒古亦稀。只有冯良年颇似，又非曾恼督邮归。
和杜宰送茶韵 其一
徐鹿卿（宋代）

谁遣持书昼打门，茶魁有句牧之孙。煎调还我西江手，水茗相投自不浑。
庆清朝慢 除夕听爆竹声
阮恩滦（清代）

蛇壑年华，凤城灯火，东风催动春声。神弦乍歌迎送，上烛霄明。

听向南邻北舍，流光电挚总心惊。才一瞥，蝶衣碎迸，翻讶飞霙。

岁已尽，漏正永，试问夜何许，夜转三更。最是铜街叠鼓，依约雷鸣。

犹记椒筵散后，千门歌吹杂箫笙。银台畔，腊花送喜，还缀琼英。
次赵常博题净慈僧昙印得御书真赞
戴栩（宋代）

黄纸书涵雨露恩，春风寂寂闭岩门。
松间时有神光现，不是孤园礼世尊。
谢刘文伯惠好翁牋
舒岳祥（宋代）

春膏夸莹净，云母斗轻明。
吾子诚不俗，老夫安用名。
虽非时态尚，犹见故人情。
雅兴因君动，新吟恁几成。
寄题谢昌国尚书桂山堂
周必大（宋代）

京国薪如桂，家山桂满林。
叶留经岁碧，花雨盛秋金。
作楫商舟稳，为梁汉殿深。
幽香宜自閟，莫待斧斤寻。
长安清明言怀
顾非熊（唐代）

明时帝里遇清明，还逐游人出禁城。九陌芳菲莺自啭，

万家车马雨初晴。客中下第逢今日，愁里看花厌此生。

春色来年谁是主，不堪憔悴更无成。
观物二首
白玉蟾（宋代）

晓鹭守溪图口腹，暮蛛借屋计家生。
不羁野马空中骋，无喘蜗牛壁上耕。
雨后山水入潮江方岩索赋
释居简（宋代）

湍雪投江只得浑，观澜未了复消魂。不知从此随流去，清白何时得反元。
漂母祠
韩梦周（清代）

一湾流水碧，荒雪下祠门。不见王孙钓，空传漂母恩。

蒯通亦徒耳，相国更何言。未爽千金约，黥彭莫并论。
蓦山溪（宣城丞厅双梅）
李弥逊（宋代）

竹边柳外，两两寒梅树。疏影上帘栊，似却□一枝横暮。玉肌瘦帘，有恨不禁春，萦冰珮，整风裳，怅望瑶台路。

我来胜赏，持酒花深处。天晓酿幽香，正一霎、如酥小雨。江山得助，臭味许谁同，长安远，故人疏，梦到江南否。
题哥罗驿竹枝词
黄大临（宋代）

尺五攀天天惨颜，盐烟溪瘴锁诸蛮。平生梦亦未尝处，闻有鸦飞不到山。

风黑马嘶驴瘦岭，日黄人度鬼门关。黔南此去无多远，想在夕阳猿啸间。
次韵孙海见赠 其二
苏过（宋代）

神仙何渺茫，羽人想丹丘。读书悼无成，卖剑行买牛。

眷此三万轴，传家无邺侯。
秋日偶成二首 其一
程颢（宋代）

寥寥天气已高秋，更倚凌虚百尺楼。世上利名群蠛蠓，古来兴尺几浮沤。

退居陋巷颜回乐，不见长安李白愁。两事到头须有得，我心处处自优游。
逍遥咏
宋太宗（宋代）

神仙上界道清虚，那个何亲那个疏。
修炼岂教人世识，归真本是太阳居。
三天定相玄中得，一气须闻妙更殊。
运偶不同他往日，老来自在见功夫。
春晴
林豫吉（清代）

湖海真吾事，乾坤赋此生。花光乱日色，帆影走风声。

双鬓天涯远，三春水国晴。采兰歌彼美，笙管为谁清。
石桥 其二
余爽（宋代）

苍崖清涧竹婵娟，紫阁丹楼磴道连。我是梦中曾到此，故将香火记他年。
次韵雷飞卿游山时余以病不往
周紫芝（宋代）

一病能令百念阑，霜蓬零乱照衰颜。心知只可开三径，炙手何衰叩八关。

老喜社中多臭味，梦思方外有跻攀。劝君莫放寻山屐，嬴取浮生半日闲。
奉和登会昌山应制
孙逖（唐代）

岩磴列云旗，吾君访道时。乾行万物睹，日驭六龙迟。

望远回天顾，登高动睿词。愿因山作寿，长保会昌期。
山中偶成
文天祥（宋代）

白鹤飞来牵我衣，东风吹我下渔矶。
当年只为青山误，直草君王一诏归。
题杨达可梅楼二首 其一
萧立之（宋代）

何掾向来吟有阁，杨家今日筑为楼。看他压尽凡花倒，只放诗人出一头。
冬日书怀四首 其一
王炎（宋代）

治身如治玉，所贵无瑕疵。玉美不愿市，身修岂求知。

人生为糊不，乃尔敛板趋。渐失两鬓青，莫浣双袖缁。

勿用怀不平，弦急声易悲。
减字木兰花 思亲
胡玉莺（清代）

无言凝咽。难解柔肠千万结。倦倚妆台。惟愿慈亲入梦来。

白云望断。泪染罗襟红欲遍。愁压眉尖。怕见春光不捲帘。
偈颂二百零五首
释正觉（宋代）

里头看，勿暑寒，直下沧溟沥得乾。
我道巨鳌能俯拾，笑君沙际弄钓竿。
失题二绝 其二
李之仪（宋代）

楚国曾闻照乘珠，间因齐盗取为娱。人亡人得何须计，端有龟肠恨晚厨。
送进士下第归南海
曹邺（唐代）

数片红霞映夕阳，揽君衣袂更移觞。
行人莫叹碧云晚，上国每年春草芳。
雪过蓝关寒气薄，雁回湘浦怨声长。
应无惆怅沧波远，十二玉楼非我乡。
栖霞寺 其二
王随（宋代）

虚窗残烛明，攲枕旅怀清。永夜起松籁，蒲山疑雨声。

吟馀闲景象，道胜小荣名。钟罢星河曙，悠悠回旆旌。
赠康老人洽
戴叔伦（唐代）

酒泉布衣旧才子，少小知名帝城里。一篇飞入九重门，

乐府城城闻至尊。宫中美人皆唱得，七贵因之尽相识。

南邻北里日经过，处处淹留乐事多。不脱弊裘轻锦绮，

长吟佳句掩笙歌。贤王贵主於我厚，骏马苍头如己有。

暗将心事隔风尘，尽掷年光逐杯酒。青门几度见春归，

折柳寻花送落晖。杜陵往往逢秋暮，望月临风攀古树。

繁霜入鬓何足论，旧国连天不知处。尔来倏忽五十年，

却忆当时思眇然。多识故侯悲宿草，曾看流水没桑田。

百人会中一身在，被褐饮瓢终不改。陌头车马共营营，

不解如君任此生。
夜经龙兴寺
李以麟（明代）

野寺经行处，秋风满客衣。僧残空法界，犬吠出岩扉。

木落寒山静，云深古径微。踌躇清梵杳，空带月明归。
飞狐
赵立（宋代）

舞毒山中夸巨蟒，问经岩下化灵狐。
不知昨夜飞鸣处，曾报溪翁到此无。
宿西禅
释元肇（宋代）

竹杖芒鞋去问津，波生鸭绿草铺茵。雨迷阡陌留连客，风入园林著摸人。

寂寞数家收市井，萧条一榻卧埃尘。避人幽鸟浑无语，桃李明朝依旧春。
郡斋春日书怀
文彦博（宋代）

煦日亭亭昼渐长，烟藏幽砌蕙兰香。纤垂谢监园中柳，嫩折罗敷陌上桑。

出谷晓莺迁绮树，入檐风燕语雕梁。瑶华欲寄岭头信，心逐白云归帝乡。